作者:白居易
標題:夜雨有念
內容:以道治心氣，終歲得晏然。何乃慼慼意，忽來風雨天。既非慕榮顯，又不恤饑寒。胡為悄不樂，抱膝殘燈前。形影暗相問，心默對以言。骨肉能幾人，各在天一端。吾兄寄宿州，吾弟客東川。南北五千裡，吾身在中間。欲去病未能，欲住心不安。有如波上舟，此縛而彼牽。自我向道來，於今六七年。煉成不二性，消盡千萬緣。唯有恩愛火，往往猶熬煎。豈是藥無效，病多難盡蠲。